b"\n_START_ARTICLE_\nAmador d'Auxerre\n_START_SECTION_\nBiografia\n_START_PARAGRAPH_\nAmador nasqu\xc3\xa9 en una fam\xc3\xadlia noble. Volia fer carrera eclesi\xc3\xa0stica i estudi\xc3\xa0 teologia, per\xc3\xb2 per contentar els seus pares es cas\xc3\xa0 amb Marta, dona pietosa de Langres (hi \xc3\xa9s venerada localment com a Santa Marta). Un cop casats, acordaren viure castament i evang\xc3\xa8lica, com si fossin germ\xc3\xa0 i germana. Despr\xc3\xa9s, Marta es f\xc3\xa9u monja i Amador reb\xc3\xa9 la tonsura eclesi\xc3\xa0stica._NEWLINE_Fou consagrat bisbe d'Auxerre en 388 i govern\xc3\xa0 la seu fins a la seva mort. F\xc3\xa9u construir dues esgl\xc3\xa9sies i convert\xc3\xad els pagans de la di\xc3\xb2cesi. Hi port\xc3\xa0 les rel\xc3\xadquies de Sant Quirze i en difongu\xc3\xa9 el culte a Fran\xc3\xa7a.\n_START_SECTION_\nPosteritat i veneraci\xc3\xb3\n_START_PARAGRAPH_\nEl succe\xc3\xad Germ\xc3\xa0 d'Auxerre, que n'escrigu\xc3\xa9 la vida. Sebollit a la catedral d'Auxerre, fou venerat com a sant i la seva festa es marc\xc3\xa0 al Martirologi rom\xc3\xa0 l'1 de maig. Les seves rel\xc3\xadquies desaparegueren durant la Revoluci\xc3\xb3 francesa._NEWLINE_Probablement, la confusi\xc3\xb3 entre la figura del bisbe i la d'algun eremita de la zona va donar lloc, a R\xc3\xb2camador, al seu desdoblament i a la creaci\xc3\xb3 de la figura llegend\xc3\xa0ria de Sant Amador de R\xc3\xb2camador.\n_START_SECTION_\nLlegendes\n_START_PARAGRAPH_\nUna altra biografia fou escrita per un tal Esteve al segle VII, per\xc3\xb2 \xc3\xa9s molt fantasiosa i es considera com una obra narrativa sense versemblan\xc3\xa7a hist\xc3\xb2rica. Segons aquesta font,Amador era el fill \xc3\xbanic d'uns nobles d'Auxerre, que el prometeren en matrimoni amb una pubilla rica, Marta. El dia del matrimoni, el bisbe Valeri\xc3\xa0, ja molt vell, s'equivoc\xc3\xa0 i en comptes de llegir la benedicci\xc3\xb3 nupcial, va dir el ritu d'ordenaci\xc3\xb3 dels diaques, per la qual cosa consagr\xc3\xa0 Amador com a religi\xc3\xb3s. Els dos joves nuvis acordaren viure en castedat._NEWLINE_Segons una tradici\xc3\xb3 sense fonament, Amador fou qui consagr\xc3\xa0 com a bisbe Patrici d'Irlanda, en un dels hipot\xc3\xa8tics viatges que aquest f\xc3\xa9u a la G\xc3\xa0l\xc2\xb7lia. Quan Amador ja era gran, governava Auxerre el jove patrici Germ\xc3\xa0, apassionat per la cacera. Tot i que era cristi\xc3\xa0, mantenia el costum pag\xc3\xa0 de penjar els caps dels animals ca\xc3\xa7ats d'un perer al mig de la pla\xc3\xa7a de la vila, ritu que venia a \xc3\xa9sser una ofrena als d\xc3\xa9us. Amador recrimin\xc3\xa0 al governador la seva actitud, per\xc3\xb2 Germ\xc3\xa0 no en feia cas, per la qual cosa Amador tall\xc3\xa0 la perera quan Germ\xc3\xa0 no hi era. Aquest, furi\xc3\xb3s, amena\xc3\xa7\xc3\xa0 el bisbe i Amador s'absent\xc3\xa0 de la ciutat un temps, anant a Autun, on va tenir la revelaci\xc3\xb3 que Germ\xc3\xa0 seria el seu successor com a bisbe. En tornar a Auxerre, convoc\xc3\xa0 el poble a la catedral i, un cop tothom era dintre, tanc\xc3\xa0 les portes, prengu\xc3\xa9 Germ\xc3\xa0 per la for\xc3\xa7a, i, amb l'ajut dels clergues, el tonsur\xc3\xa0 i el consagr\xc3\xa0 bisbe d'Auxerre, c\xc3\xa0rrec que accept\xc3\xa0 en morir poc despr\xc3\xa9s Amador."